
	Argumentai: Ignalinos atominės elektrinės regionas vienintelis iš šalies regionų, tiesiogiai susijęs su VĮ Ignalinos atominės elektrinės eksploatavimo nutraukimo procesu. Šio proceso neigiamas socialinis ekonominis poveikis šio regiono ūkiui ir gyventojams buvo ir tebėra didžiausias. Zarasų ir Ignalinos rajonų savivaldybės patenka į aukščiausio nedarbo teritorijas Lietuvoje. Gyventojų skaičius nuolat mažėja, o tai ženkliai mažina regiono investicinį patrauklumą ir reikalauja kompensacinių priemonių. Elektros energijos lengvatinio tarifo išsaugojimas regione prisidėtų prie regiono patrauklumo investuotojams, stiprintų regiono gyventojų pasitikėjimą.
Pažymėtina, kad Vyriausybė atsižvelgdama į Ignalinos ir Zarasų rajonų, Visagino savivaldybių bei Seimo narių kasmetinius prašymus yra priėmusi nutarimus: 2015 metais taikyti 20 procentų, o 2016 - 2020 metais taikyti 10 procentų mažesnį elektros energijos tarifą Ignalinos AE regiono gyventojams, kompensuojant subjektui, užtikrinančiam visuomeninį elektros energijos tiekimą regiono gyventojams, negautas pajamas.
Pasiūlymas:
Numatyti valstybės biudžete 1 000 000 mln. eurų kaip kompensaciją subjektui (subjektams), užtikrinančiam (užtikrinantiems) visuomeninį elektros energijos tiekimą Ignalinos AE regiono gyventojams, už negautas pajamas, taikant 10 procentų elektros energijos lengvatinį tarifą minėto regiono gyventojams.
 
Lėšų šaltiniai: Viršplaninės valstybės biudžeto įplaukos iš akcizo už alkoholinius gėrimus bei apdorotą tabaką ar kitos biudžeto lėšos.

